Անտարբերությունը համաճարակ հիվանդություն է հայերի մեջ, և կարծես ամեն ոլորտում անտարբերություն կա: Երբ ժողովրդական երաժշտության համերգ է լինում, թափուր աթոռ չպետք է լինի, քանի որ երբ Գերմանիայում Բախ է հնչում, մի թափուր աթոռ չի լինում, քանի որ նրանք գիտակցում են նրա արժեքը: Իսկ մեզ մոտ անգամ անվճար համերգներն են կիսադատարկ դահլիճներում անցնում: Մենք մեր կողմից ամեն ինչ անում ենք, օրինակ` վերջերս Սերժ Թանկյանը CNN-ի նկարահանող խմբի հետ եկավ ու նկարեց «Նարեկացի» ժողգործիքների նվագախմբի ելույթը: Մենք փորձում ենք մեր ակունքների հետ կապը պահպանել, քանի որ կարևոր է, որ այդ ամենը շարունակական բնույթ կրի: Երիտասարդ սերունդը պետք է հասկանա, որ ժողգործիքները սուրբ գործիքներ են: Կարծում եմ՝ ամեն մարզում պետք է ունենանք նման համույթներ, քանի որ, ժողովրդական երաժշտությունը նվագելով, սիրելով ու մատուցելով, գալիք սերունդներին փոխանցում ենք մեզ փոխանցված ժառանգությունը: